
    Prolog


    Ambulansen akselererte raskt mens sirenene ulte rundt dem.


    Anton kjente hvordan det varme blodet rant nedover halsen. Torp tok etter hånden hans og grep den. Anton klemte hardt. Torps øyne fylte seg opp med tårer.


    «Ssshhh …» sa Anton lavt. «Dette vil gå bra.» Han klemte hånden hans hardere.


    «Det ser ikke så bra ut,» hikstet Torp. Han blunket. Feite tårer trillet nedover ansiktet. «Jeg er redd nå.»


    Anton så skrått bort på mannen i rød og gul uniform som oppholdt seg bak i ambulansen sammen med ham og Torp. På borrelåsmerket over brystlomma sto det «Paramedic». Han sa ingenting. Mannen bare så på ham tilbake før han kastet et raskt blikk ut av vinduet og grep sambandet. Bilen svingte til høyre i rundkjøringen ved christianslundkrysset og fortsatte rett på.


    «AMK, dette er ambulanse tre-to-to. Vi nærmer oss Merkur-banen. Er luftambulansen langt unna?»


    «Nei,» sa en kvinnelig stemme. «Dere kan kommunisere med ni-fem-én på kanal LA-én.»


    Paramedicen skiftet kanal og kalte opp luftambulansen. Det knitret og sprakte i høyttaleren.


    «Ni-fem-én, det er tre-to-to. Vi svinger inn ved Merkur-banen nå. Ankomsttid?»


    «Fire minutter. Hva er status?»


    «Blodtrykket er åtti over femti. Metning på nitti. Pasienten får tolv liter på maske. Han er til og fra bevissthet.»


    «Er skadeomfanget avklart?»


    «Han er skutt tre ganger, i henholdsvis høyre lunge og mageregionen. Jeg klarte ikke se noe utgangssår, så alle –»


    Anton oppfattet ikke alt som ble sagt. Klemte bare enda hardere rundt Torps hånd.


    Øynene rullet bakover i skallen.

  


  
    Kapittel 1


    Minnesota, mars 1961


    «Da vil jeg be tiltalte reise seg,» sa dommeren og stirret på Daniel «Danny» Larsen og forsvareren hans over brillene.


    En skjærende lyd hogde til da de to skjøv stolene bakover mot tregulvet. Statsadvokaten, som var ulastelig antrukket i en grå dress, hvit skjorte og slips, så selvsikkert bort på Danny. Det selvsikre blikket hadde statsadvokaten hatt fra rettssakens første dag, da han hadde vist frem bildet av den drepte Montgomery Nelson. En tretti år gammel mann som var blitt hengt fra en bro i tau og kjetting. Tauet var blitt dynket i parafin og påtent. Sekunder senere hadde Montgomery Nelson kastet fra seg lange, gule flammer bare noen centimeter over havoverflaten. En uteligger som hadde sett brannen, uttalte til lokalavisen at det var som fjerde juli.


    Bildet statsadvokaten hadde vist frem dagen før, som avslutning på bevisførselen, var blitt tatt på avstand morgenen etter drapet. Tilhørerne hadde kollektivt trukket pusten da han avduket fotografiet av de forkullede restene som hang under broen. Inntil det tidspunktet hadde Danny og forsvareren hans følt seg trygge på at han ikke ville bli dømt for noe annet enn væpnet ran og drapsforsøk på en politimann under fluktforsøket. For det eneste beviset påtalemyndighetene hadde mot ham for drapet på Montgomery Nelson, var at tauet mannen var blitt hengt med, var av samme type som det politiet hadde funnet i Dannys bil. Et tau man kunne få kjøpt i en hvilken som helst jernvarehandel over hele landet.


    Forsvareren hadde sagt til ham at ranet ville de ikke klare å sno seg unna, men om han ble dømt for drapet, ville han skape furore. Det skulle ankes helt til Høyesterett om nødvendig.


    Danny kikket rundt seg i rettssalen. Alle de tolv jurymedlemmene så bort på ham. Som om hver eneste av dem hadde sett på ham i øyekroken og visste at han kikket mot dem. De 24 øynene så på ham med forakt. Han vendte hodet forsiktig til sidene. Stirret bakover i salen. Han hadde ikke gjort det tidligere. Snudd seg og sett på alle som var der kun for å se ham. Selv ikke de gangene han var blitt ført inn og ut av rettssalen. Da hadde blikket vært festet mot bakken. Bak Danny satt journalister som noterte. En skallet kar satt med et ark på en tynn plate i fanget. Danny så at det var en skisse av ham selv på skrå bakfra. Tegneren kikket opp og møtte blikket hans. Hånden sluttet å bevege seg over arket. De så på hverandre før tegneren kikket ned igjen og fortsatte. Alle i salen så på ham nå. De hvisket seg imellom. Danny gransket publikum – for det var det de var. Flesteparten var der for å få stagget sin egen nysgjerrighet. For å ha noe å snakke om. Noe å dele med andre, slik at de kunne fortelle at de hadde vært der og sett monsteret med sine egne øyne. Danny forsøkte å se etter kjentfolk. Hvem det skulle være, ante han ikke. Om det ikke var for at foreldrene allerede var døde, ville dette trolig tatt knekken på dem. Kanskje noen fra bygda hjemme hadde reist inn til byen for å få med seg den siste dagen. En eller annen gammel klassekamerat, eller Carson-brødrene fra nabogården. Han så ingen kjente. De fleste kvinnene hadde hatter på seg. Pyntet seg i sine flotteste kjoler på dagen da kjennelsene ville komme, og trolig dommen også. Montgomery Nelsons kone og sønn satt rett bak statsadvokaten. Hun hadde ikke felt en eneste tåre. Sønnen, som så ut til å være rundt fem år, lot ikke helt til å forstå alvoret; han sendte Danny et smil og vinket til ham med de små fingrene sine.


    «Har juryen kommet frem til kjennelsene?» spurte dommeren og så på juryformannen som nå sto oppreist foran plassen sin.


    «Det har vi, herr dommer.»


    Dommeren nikket anerkjennende til juryen og juryformannen og sa at ordet var hans.


    Juryformannen rensket stemmen. Lot øynene seile en gang over salen og de forventningsfulle ansiktene før han lot dem hvile på arket han holdt opp foran seg.


    «Kjennelse én: Staten Minnesota versus Daniel Larsen. Vi i juryen finner tiltalte skyldig for væpnet ran, forsøk på å flykte fra politiet og for drapsforsøk på konstabel Denver.» Tilhørerne stønnet tilfreds. Noen klappet, som om de allerede nå visste at Danny også ville bli dømt for drapet på Montgomery Nelson. Juryformannen kremtet og så på dommeren, som svarte med å slå med klubba mens han ba om ro. «Kjennelse to: Staten Minnesota versus Daniel Larsen. Vi i juryen finner tiltalte ikke skyldig i overlagt drap på Montgomery Nelson. Begge kjennelsene er signert av alle tolv jurymedlemmene.»


    Den siste setningen var det bare så vidt Danny oppfattet, for nå hadde salen tatt fullstendig fyr. Folk snakket høyt med hverandre. Dommeren slo med klubba og ba om ro.


    Det stilnet etter litt.


    Danny lukket øynene og pustet ut. Hadde han blitt dømt for overlagt drap, ville han aldri sluppet ut. Det var drapet på Montgomery Nelson for makabert til. Det fantes ingen dommer i hele staten som ville gitt ham en mulighet for prøveløslatelse. Nå håpet han bare at dommeren hadde trodd på forklaringen hans – at Danny var blitt truet til å gjennomføre ranet, og at det var den andre som hadde skutt politimannen. Med et optimistisk uttrykk lente forsvareren seg mot Danny og hvisket: «Det var det jeg sa. Nå må vi bare satse på at dommeren er i godt humør. Dette trenger ikke bety slutten, skjønner du?»


    Det var stor sjanse for at dommeren ville være mild med straffeutmålingen på grunn av hans unge alder; det var ti måneder til han ble atten.


    «Først vil jeg takke juryen,» begynte dommeren. «Dere har gjort en god og fremragende jobb for staten Minnesota. Dere er nå fri for jurytjeneste og kan forlate salen om ønskelig.»


    Ingen av de tolv rørte på seg; de ville få med seg resultatet av innsatsen sin.


    «Herr Daniel Larsen, juryen har nettopp funnet deg skyldig i væpnet ran og drapsforsøk på politikonstabel Denver. Er det noe du ønsker å si før jeg avsier dommen?»


    «Ikke annet enn at jeg sverger på at jeg har fortalt sannheten, sir … herr dommer. Det var ikke jeg som skjøt konstabelen.»


    «Jeg har fått med meg at du mener det, og du forstår åpenbart at det er minst like viktig å overbevise meg om det som juryen. Men jeg tror deg heller ikke. Mens du satt i varetekt, slo du ned tre politikonstabler og forsøkte å stikke av.»


    «Det var tre konstabler som hadde gitt meg rundjuling en hel natt, sir. Jeg ville heller dø i forsøket på å komme meg bort enn å oppleve en slik natt til.»


    Dommeren satte opp et likegyldig ansiktsuttrykk. Suttet på brillestangen mens han veide Danny med blikket.


    «Under rettssaken har du oppført deg eksemplarisk. Du er en svært veltalende ung mann, men ugjerningene du nå er funnet skyldig i, er av svært alvorlig karakter. For det skyldes intet annet enn flaks at konstabel Denver overlevde. Jeg har merket på måten du har ordlagt deg på, at du er en intelligent og moden syttenåring. Men … Du har bevist at du er villig til å skyte en politiko–»


    «Det var ikke meg, sir. Jeg sverger.»


    «Våg ikke å avbryte meg, herr Larsen. Forstått?»


    «Beklager, herr dommer,» sa Danny og så ned i bordet.


    «Det du nå er dømt for, er noe en svært liten prosent av oss er i stand til å gjennomføre. Jeg føler meg sikker på at du kunne blitt hva du ville, om du hadde holdt stien din ren. Du valgte en kriminell løpebane, og jeg skylder de bankansatte som var på jobb den dagen du kom inn med en ladd pistol, konstabel Denver og resten av staten Minnesota å beskytte dem mot slike som deg. Om jeg ikke gjør det, så har ikke rettferdigheten seiret, og da har ikke jeg gjort jobben min. Din forsvarer har forsøkt å unnskylde det kriminelle livet ditt med at du vokste opp i et hjem med mye alkohol og vold, og at du ble foreldreløs som femtenåring. I en alder av tolv år så jeg min alkoholiserte far skyte og drepe moren min, før han satte munningen på riflen i sin egen munn og trakk av. Likevel har jeg klart meg. Det kunne du også gjort, det er jeg sikker på. Og fordi jeg har troen på deg, og fordi konstabel Denver ikke fikk varige mén, skal du få en siste sjanse før jeg kommer med straffeutmålingen. Nå kommer jeg til å spørre deg om det samme som statsadvokaten gjorde tidligere denne uken: Hvor er ransutbyttet på ni hundre tusen dollar?»


    «Hvis jeg hadde visst det, sir, ville jeg fortalt det. Martin – etternavnet sverger jeg på at jeg ikke vet – truet meg med pistolen jeg brukte til å rane banken. Under flukten ba han meg stoppe bilen langs jernbanen. Han tok med seg utbyttet og kastet seg på et godstog som gikk sørover. Det er alt jeg vet, herr dommer.»


    Dommeren ristet oppgitt på hodet mens han presset leppene sammen.


    «Det er også derfor dere aldri fant pistolen,» fortsatte Danny tryglende, «som ble brukt til å skyte konstabelen, fordi Martin tok den med seg.»


    «Herr Larsen …» Dommeren var irritabel. «Det finnes ikke et eneste vitne som har sett denne Martin. Kun deg.»


    «Han ventet i fluktbilen … Jeg sverger.»


    Dommeren løftet opp håndflaten: «Ikke si mer. Det var din siste sjanse. Du vil bli dømt av det samme systemet som ga deg utallige muligheter til å komme med sannheten.» Han la sammen brillene og plasserte dem foran seg mens han fortsatte å snakke: «Daniel Larsen, du har bevist at du er en stor trussel overfor samfunnet. Personlig tror jeg du har passert stadiet hvor det er mulig å bli rehabilitert, når du ikke engang nå klarer å ta den rette avgjørelsen.» Han tok en slurk av et glass vann, smattet med leppene og glante på Danny. «Jeg dømmer deg til livstid i fengsel uten mulighet for prøveløslatelse. Du vil bli overført til soningsanstalten øyeblikkelig. Straffen skal sones på Alcatraz.»

  


  
    Kapittel 2


    Oslo, fredag 12. februar


    Han hadde knapt enset at solen hadde gått ned. Det eneste som nå lyste opp kontoret, var skjermen på laptopen. Anton førte musepekeren bort til syn-knappen og trykket. Fra PC-høyttalerne sang Jim Croce I Got A Name på repeat. Anton spilte høyt.


    Gianton67 won 229,35 dollar with three of a kind – jacks.


    Han leet ikke et øyelokk. Trakk ikke det grann på smilebåndet. Bare kikket på den nye hånden han hadde fått utdelt på skjermen. Tre og ti i hjerter. Han kastet. Snudde stolen rundt og kikket ut av vinduet fra fjerde etasje på Kripos-huset og ned på den sorte snøen under gatelysene som lå langs E6 nedenfor. Biler gled ustanselig forbi. Han så på klokka. Kvart på ti. Han vendte stolen tilbake igjen. Ny hånd. Kastet den også.


    Han hadde ikke spist på 12 timer. Før det hadde han ikke spist på 20. Bare sittet og spilt. Enten han var hjemme eller på jobb. Anton hadde vunnet noen store hender, men han trodde at om han regnet på det, var han heldig om han hadde gått i pluss de siste ukene. Det spilte ingen rolle. Det var ikke derfor han spilte. Ikke for å vinne. Han spilte for å spille. Tiden gikk raskere da, og desto fortere tiden gikk, jo nærmere ville han komme et lyspunkt. For det måtte jo snu en dag. Ikke spillet – men hodet. Humøret. Saken han etterforsket i Sarpsborg ved juletider, hadde gått langt mer innpå ham enn han hadde trodd.


    Kontordøren ble skjøvet hardt opp. Lyset i taket ble slått på. Anton skyndte seg å krysse ut nettpokeren. Lente seg raskt tilbake i stolen og så på mannen i døråpningen.


    Det var Skulstad. Lederen for taktisk etterforskningsavdeling.


    «Demper du musikken, Anton?» sa han nedstemt.


    Anton skrudde ned volumet noen hakk, men ikke nok; han fikk beskjed om å slå helt av. Anton adlød.


    «Hva er det?» spurte han.


    I hånden hadde Skulstad et ark. Han holdt det med tekstsiden mot seg. Satte seg ned på stolen foran skrivebordet. Stirret på ham.


    «Hva er det?» gjentok Anton.


    «Dårlige nyheter.»


    «Har du noen gang kommet med gode?»


    «Vi vet at du sliter litt om dagen, og det er greit. Vi har alle forståelse for det. Sjette etasje er også klar over det.»


    Sjette etasje hørtes stort og mektig ut, og det var det også i og for seg, men det var bare snakk om én mann. Kripos-sjef Odd Gamst. Vel, og administrasjonen hans, da.


    «Sliter litt?» sa Anton. «Ikke min feil at folk ikke blir drept i det landet her lenger.»


    Skulstad så mistroisk på ham. «Folk har ikke sluttet å drepe, og det vet du. Du er også fullstendig klar over hvorfor du ikke har fått noen saker.» Han kikket på klokka. «Bare det at du er her fremdeles, sier egentlig alt. Skiftet ditt var ferdig klokka seks.»


    «Hadde litt å gjøre her,» svarte Anton. Han trodde ikke på seg selv engang. «El–»


    «Nei,» avbrøt Skulstad. «For det stopper ikke der.» Han la arket på skrivebordet. Plasserte håndflaten over. Anton forsøkte å lese mellom de sprikende fingrene. «I går kveld var det en razzia på en illegal pokerklubb. Det ble tatt inn trettiseks personer. Vet du hva ni av dem gjorde? Og la meg legge til noe essensielt: Alle ble avhørt hver for seg. Nå, vet du?»


    Anton fuktet leppene. Svelget. Kjente at pulsen økte. Selvsagt visste han. Han trengte ikke engang være på en pokerklubb som ble stormet av politiet, for å få problemer.


    «Nei,» svarte han kort. «Ingen aning.»


    Tonen var hinsides arrogant.


    Skulstad reiste seg mens han slo hardt i bordet og skrek: «Ni stykk, Anton! Ni stykk av de jævla utskuddene du sitter og kaster bort helgene med, og helt sikkert arbeidstiden også, anga deg! Uavhengig av hverandre! I håp om å slippe et forelegg på noen fattige tusenlapper!»


    Hjertet slo hardere. Var det oppsigelsen hans som lå på skrivebordet foran ham nå?


    «De blåste deg. De navnga deg, Anton, i håp om å slippe straff selv.» Skulstad gikk rundt på gulvet. «De lurte på hvordan de kunne bli straffet, når en av landets mest profilerte politietterforskere gjorde akkurat det samme som dem. Gamst sitter oppe i sjette etasje nå og koker. Jeg har brukt de siste to timene på å overtale ham til å ikke gi deg sparken. Var det opp til Gamst, ville du sittet på en latekstrukket skumgummimadrass i kjelleren på politihuset nå.»


    Anton kikket opp på Skulstad og trakk på skuldrene.


    «Jeg er den eneste her på huset som er villig til å tale din sak. Alle andre her driter i deg. De fleste skulle aller helst ha sett at du forsvant, nettopp på grunn av den totale mangelen på respekt du viser meg nå.»


    Han stoppet opp i påvente av en reaksjon. Anton satt fortsatt like uttrykksløs. Skulstad så ut til å roe seg; han trakk pusten dypt og slapp den ut med et høyt sukk.


    «Jeg vet at du har hatt det vanskelig siden jul. Saken i Sarpsborg gikk inn på oss alle, men aller mest deg.»


    Anton bet sammen tennene. Strammet kjevene. Skulstad gikk mot skrivebordet. Løftet opp arket og sa: «Som sagt, hadde det vært opp til Gamst, hadde du ikke bare vært ferdig her i Kripos, men i politiet. Jeg minnet ham på at du faktisk er en dyktig etterforsker, og alle sakene du har løst opp gjennom årene. At vi alle kan møte veggen et cetera, og at ingen er perfekte. Nei, selv ikke du.» Rødfargen begynte å avta i ansiktet. Han skjøv arket over skrivebordet. «Om en uke tiltrer du i stillingen som førstebetjent ved ordensavdelingen i Fredrikstad. Holder du deg på matta i ett år, og beviser for meg at du klarer å slutte med den idiotiske gamblingen, vil stolen du sitter i nå, fortsatt stå ledig.»


    Anton kikket ned på arket før han så opp på Skulstad igjen.


    «Og om jeg nekter?»


    Skulstad gikk over gulvet. Han snakket uten å snu seg: «Da kan du finne deg en ny jobb.»


    Seks måneder senere

  


  
    Kapittel 3


    Fredrikstad, mandag 1. august


    Anton gjespet. Politibetjent Magnus Torp satt bak rattet. Patruljebilen med kallesignal fox tre-tre kjørte rundt i Fredrikstad sentrum. Klokka var kvart på ti. Bortsett fra en halvfull bryggepromenade og et lukket selskap på utestedet Tiger-Tiger, var det en stille kveld.


    «Bør vi ikke heller ta en liten runde til fots?» spurte Torp. «Vi har fått beskjed om å gjøre det så ofte som mulig. Har du glemt det?»


    «Det gidder jeg ikke,» svarte Anton sløvt.


    «Synlig politi,» fortsatte Torp. «Det er viktig.»


    «Så lat som vi er på span.» Anton så på ham. «Da er det usynlig politi som gjelder.»


    25 år gamle Magnus Torp gjorde alt Anton ba ham om, og var like ivrig nå som da han var politistudent for to år siden og fulgte Anton i hælene mens han etterforsket hva media skulle komme til å kalle «mafiadrapet». Ved juletider hadde de to truffet hverandre igjen mens Anton jaktet en drapsmann i Sarpsborg. Den gangen hadde han latt Torp få være med på etterforskningen.


    Torp førte bilen forbi taxiholdeplassen, svingte ned mot Storgata og parkerte på fortauet utenfor Pizzanini.


    Anton kikket ned på uniformen. Det var ti år siden skulderklaffene hadde vært så nakne som nå; gule striper langs kantene, og stjerne nederst. Én stjerne. Den dagen han begynte hos Kripos, hadde han lovt seg selv at han aldri igjen ville gjøre dette: patruljere gatene. Nedgradert fra overbetjent i Kripos til førstebetjent i ordensavdelingen. Kontoret hans i fjerde etasje på Bryn var blitt byttet ut med et garderobeskap i kjelleren på politistasjonen i Fredrikstad. Selv ikke det årlige foredraget om organisert kriminalitet på politihøgskolen hadde han fått lov til å holde i år. For en tragedie, tenkte han, og lot øynene falle på to unge kvinner som sjanglet mot politibilen på Torps side. De så ut til å konkurrere seg imellom om hvem som klarte å vise frem mest kløft. I hånden bar de hver sin flaske rusbrus. Torp så på Anton og sa: «Alkohol på offentlig sted. Forelegg?»


    «Ifølge protokollen er det forelegg, ja. Ifølge meg snur du deg og ser en annen vei. La jentene kose seg. De kommer ikke til å stelle i stand noe bråk uansett.»


    «Plutselig knuser de flaskene. Du vet hvordan det er.» Han la hånden på dørhåndtaket.


    «Det eneste de der kommer til å knuse, er hjertene til snørrvalpene som får være med dem hjem i kveld, når de får beskjed om at,» Anton gjorde seg til og snakket som en hubbabubbababe på bakerste rad i bussen: «dette her var bare en engangsgreie, azzå.»


    Torp lo. «Kanskje.» Han fulgte rumpene deres i speilet. «De kan godt knuse hjertet mitt.»


    «Begge to?» Anton humret. «Da hadde det nok blitt liv i den minimaisen din.»


    «Minimais, du, liksom …» Torp skjøv opp døren.


    «Sitt helt i ro du nå, så sparer vi jentene for noen kroner, og deg for noen linjer i rapporten.»


    De ble sittende noen minutter i taushet.


    «Faen,» sukket Anton. «Jeg er så lei dette her.» Han stirret ut av vinduet. «Klar for en ny runde?»


    «Ja,» svarte Torp fort.


    «Ok … Orry Main.»


    «Hæ?» Torp satte opp en tenkende mine. «Aldri hørt om. Nevn flere karakterer. Du er sleip nok til å si navnet på en eller annen statist.»


    «Statist? Det var navnet på hovedkarakteren i Nord og Sør.»


    «Er det en serie?»


    «Ja. Tipper moren din blir blank i øynene bare du nevner Orry Main for henne.»


    «Å?»


    «Ja, ja. Din tur.»


    «Stringfellow Hawk!» sa Torp høyt. Som om han hadde sittet inne med navnet lenge og bare ventet på å få si det.


    «Lett. Han med de trange øynene i Airwolf. Denne bør du klare: Tom Hanson.»


    Torp sukket og vridde seg i førersetet. «Du kommer jo bare med rollenavn ingen har hørt om.»


    «Twenty-one Jump Street,» sa Anton. «Den begynte vel sent på åttitallet. Du er for ung.»


    «Aldri hørt om den heller.» Torp så i taket. «Denne tar du ikke: Brandon Walsh.»


    «Beverly Hi–»


    Det knitret i sambandet: «Fox tre-én, sierra fire-null og fox-tre-tre, dette er null-to.»


    Etter at de to andre patruljene hadde svart, grep Anton mikken og sa:


    «Fox tre-tre svarer.»


    «Det er kommet inn en melding fra en hysterisk gutt som sier at noen har drept moren hans.»


    Betjenten på operasjonssentralen fulgte opp med adressen.


    «Det er mottatt,» svarte Anton. «Fox tre-tre er på vei.»


    Torp ga gass bortover Storgata og skrudde på blålys og sirener.


    Ni minutter senere tentes gatelyktene mens Magnus Torp svingte av Vikaneveien i Onsøy og fortsatte inn på Øyenkilveien. En grillfest ble satt på pause i en hage. Nysgjerrige blikk ble sendt i retning patruljen. En mann reiste seg og glante. Torp kvalte sirenen. Blå flimring fra taket på politibilen la seg over nabolaget. Solen var ikke lenger synlig, likevel var det lyst ute. Et tynt skylag så ut til å stå i brann mot den oransje himmelen.


    De fortsatte ned den humpete veien, tok til venstre opp Øyenkilkroken og stanset foran en rød, enkel enebolig. Den besto av to etasjer som var bygget oppå en høy grunnmur med smale vinduer. Nabolaget besto av en smal gate som førte videre opp mot skogen, og noen få hus på hver side.


    Anton løp over gårdsplassen og opp trappen. Åpnet døren. Ropte inn at det var fra politiet. Han fikk ikke noe svar. Bak seg kunne han høre Torps skritt. Like innenfor gangen gikk en trapp ned til kjelleren. Anton kikket til høyre – stua.


    «Gå langs veggene,» sa Anton lavt, «sjekk der inne.» Han nikket mot stua. «Jeg går mot kjøkkenet.»


    Anton gikk til venstre. Beveget seg innover i huset. Det var ingen dør inn til kjøkkenet. Bare en åpning i veggen. Et bord med fire stoler sto under et vindu. Han skimtet to bein og skrittet inn. En gutt satt på gulvet med ryggen mot kjøleskapet, og knærne oppunder haken. Håret hans var langt og sort. På seg hadde han trange jeans. På genseren sto det navnet på et band Anton ikke kjente til. Fra livet på buksen gikk en tynn kjetting til lommeboken i baklomma. Han la en hånd på skulderen hans og sa han var fra politiet.


    «Er det andre i huset?»


    Gutten svarte ikke. Bare ristet på hodet mens blikket apatisk var festet mot gulvet. Foran komfyren lå en kvinne med hendene og føttene kneblet på ryggen. En kjele sto og putret. Anton slo av varmen. Satte seg på huk og la to fingre på pulsåren på den blålilla halsen. Han visste at det var for sent; de åpne øynene var døde og fulle av sprengte blodkar.


    Foran munnen på gulvet lå det en liten dam med blod. Anton kikket uten å berøre henne noe mer. Det så ut som at blodet var kommet fra munnen. Han vendte seg mot gutten, snakket til ham, men fikk ikke noe svar. Sirener fra en ny patrulje stanset på utsiden.


    Sittende på huk forsøkte Anton å få kontakt med gutten. Han spurte om hva han het, hvor gammel han var, og hva det var som hadde skjedd, men det var bare den samme fraværende hoderistingen. Sekunder senere åpenbarte det seg to nye uniformerte politimenn i åpningen til kjøkkenet. Torp stilte seg mellom de to. Anton så opp på de nyankomne. Ba Torp om å melde fra til operasjonssentralen, og om at de to andre skulle gjennomsøke huset.


    «Vi går ut herfra nå. Sperr av tomten når du har snakket med opsen, Torp,» sa Anton og tok et forsiktig tak under guttens arm og trakk ham med seg opp. «Be om hundepatrulje og teknikere.»


    Anton støttet ham ut. Fulgte ham til baksetet i politibilen og sa:


    «Jeg kommer snart tilbake, ok?»


    Han svarte fremdeles ikke.


    «Bare vent her,» fortsatte Anton.


    Blinkende blålys i den smale gata hadde fått frem nysgjerrige naboer. Anton grep sambandet og ba om ytterligere forsterkninger. Ifølge operasjonssentralen var en hundepatrulje på vei fra Sarpsborg, og burde være på stedet i løpet av et kvarter.


    Politiets røde og hvite sperrebånd var blitt trukket over gårdsplassen, rundt og ned på baksiden av huset. Torp sto rett på innsiden av det og avsluttet en samtale i mobiltelefonen da Anton sluttet seg til ham.


    «Snakk med naboene. Spør om de har sett eller hørt noe uvanlig i kveld.»


    Anton gikk tilbake og satte seg inn ved siden av gutten. Begge bakdørene sto oppe.


    «Hva heter du?» spurte Anton forsiktig.


    «Jeg … Jeg …» Han begynte å hikste. Så kom tårene. Anton la en arm over skuldrene hans.


    Torp kom gående bort og stilte seg i døren. Han så ut til å ville si noe. Anton viftet ham bort med hånden. Studerte guttens fjes. Han lot til å være i sjokk, det var opplagt at en lege burde undersøke ham.


    Anton kjente på lommene hans. Fant lommeboken og fisket den opp mens han sa at han bare ville se på legitimasjonen. Gutten protesterte ikke. Satt bare og stirret inn i nakkestøtten til førersetet. På et Visa Electron-kort sto det at han het Fredrik Falk, og at han ville fylle seksten år om bare et par måneder.


    «Fredrik,» sa Anton lavt. Gutten flyttet øynene sakte mot ham. Ansiktet var vått av snørr og tårer. «Er det noen du vil jeg skal ringe etter? Faren din?»


    «Han er død.»

  


  
    Kapittel 4


    Fredrikstad, mandag 1. august


    Et spedbarn lå i en kvinnes armer og gråt. En eldre herre med krusete, grått hår klaget over smerter i ryggen. En ung dame i tjueårene stirret nysgjerrig på Anton. Ved siden av henne satt det som måtte være kjæresten og så ut til å være i ørska.


    Etter at Anton hadde sittet på venterommet til legevakten i nesten tre kvarter, kom en prest inn hovedinngangen sammen med en kvinne Anton anslo til å være i slutten av sekstiårene. Den eldre damen flakket med blikket. Hun ble møtt av en sykepleier i døren inn til undersøkelsesrommene. Meldingene tikket ustanselig over sambandet. Etterforskere fra Østfold politidistrikt var på plass i Øyenkilen, og politimesteren hadde allerede bedt om bistand fra Kripos. For sju måneder siden ville det kanskje vært Anton selv som satt i en bil på vei fra Oslo for å bistå.


    Mobiltelefonen sendte fra seg tonene til UEFAs versjon av Zadok The Priest. Det blinket «Torp» i displayet.


    «Ja?» sa Anton.


    Han presset telefonen til øret og lente seg fremover. Plasserte albuene på lårene og stirret ned i gulvet.


    «Vi har snakket med alle naboene nå, iallfall de som var hjemme.»


    «Og?»


    «Intet sett, intet hørt.»


    Anton lente seg tilbake mot stolryggen. Lot hodet hvile mot den harde veggen. Om det ikke fantes vitner, ville alt avhenge av hva åstedsgranskerne fant. Han hadde selv sett åstedet. Den korte stunden han hadde vært der inne, var ikke nok til å danne seg et inntrykk av hva det var som hadde skjedd, men det var nok til å se at Katrine Falk ikke hadde rukket å kjempe imot. Verken bordet eller stolene så ut til å ha vært flyttet på som følge av kamp. Kjelen hadde fremdeles småputret på komfyren. Fredrik Falk hadde ikke blitt skadet. Anton trodde ikke engang han var blitt konfrontert med drapsmannen. Ingen skuffer eller skap var blitt dratt ut over gulvet og gjennomsøkt.


    «Ingen som har sett noe uvanlig de siste dagene heller? Ukjent bil, et ukjent ansikt?»


    «Nei, ikke som noen klarte å huske nå, iallfall. De var jo litt oppskaket.»


    «Dette er ikke et rovmord.» Anton senket stemmen.


    «Rovmord?»


    «Det er ikke et ran som har gått skeis. Den slutningen kan jeg trekke med det samme.»


    «Når kommer du tilbake?»


    «Så fort jeg har snakket med sønnen.»


    «Stasjonssjefen er her nå. Han har spurt etter deg.»


    «Du vet jo hvor jeg er.»


    «Det virket liksom litt som om, ja, hva skal jeg si? Jeg sa du hadde kjørt sønnen til legevakten. Han lurte på hvorfor ikke ambulansen gjorde det. Da sa jeg det du sa før du dro. At jo færre mennesker gutten hadde å forholde seg til, jo bedre var det for ham.»


    «Jeg venter på det berømte poenget, Torp …»


    «Det virket litt som at du ikke skulle blande deg, da.»


    «Ironisk at en som har sittet bak et skrivebord i tjuefem år, skal belære meg om hvordan man går frem i en drapsetterforskning. Og akkurat nå er det faktisk den guttungen jeg tenker mest på. Det var uaktuelt å la ham sitte livredd i ambulansen. Hils og si at jeg kommer når jeg kommer.» Døren til bakrommene gikk opp. En mann kom ut. Håret var brunt og halvlangt. Han hadde på seg jeans og skjorte. Rundt halsen hang det et stetoskop. Han så på Anton.


    «Nå må jeg legge på.» Anton puttet mobiltelefonen i lomma. Reiste seg og gikk bort til legen. Trykket ham i hånden. «Hvordan står det til med ham?»


    «Han er i sjokk. Fikk noe beroligende for en halvtime siden. Bestemoren ankom for et par minutter siden. Han kommer nok til å bli med henne når de er ferdige med å snakke med kommunens kriseteam. De sitter sammen med dem nå.»


    «Vet du hvor lang tid det vil ta?»


    «Det blir nok noen timer til.»


    «Er han i form til en kort prat nå?»


    Legen ristet på hodet. «Nei, ikke nå. Ung gutt dette her, og han er veldig sliten. Han ville ikke kunne fortalt deg noe nå i kveld uansett. Han er helt tom.»


    «Ok,» sa Anton og nikket forståelsesfullt. «Hva er navnet på bestemoren?»


    Legen klødde seg i hodet og laget en eh-lyd.


    «Bodil Falk. Nei. Borghild var det. Borghild Falk.»


    Anton fant frem et kort fra baklomma og rakte det til ham.


    «Kan du gi dette til henne? Si at Fredrik kan ringe meg når som helst på døgnet.»


    Legen leste på kortet. Så på Antons skulderklaffer. «Overbetjent?» Kikket videre nedover uniformen. «Kripos …?»


    Tonen var mer skeptisk enn spørrende; ingen av delene stemte.


    «Gammelt kort,» svarte Anton. «Men telefonnummeret – og navnet – stemmer fortsatt.»


    Stjernene skinte i den blåaktige nattehimmelen over Øyenkilen.


    Anton parkerte i veikanten og steg ut av bilen. Han ble stående og kikke rundt seg. Politibiler, uniformerte og sivile, sto spredt. Noen betjenter gikk langs veikanten og lyste i grøftene med lommelykt. De nysgjerrige utenfor sperrebåndet var blitt flere. Mange av dem ungdommer. Beboerne her ute var vant til mye trafikk, spesielt på denne årstiden. Foten – byens mest populære badestrand – lå her, bare et lite stykke bortenfor. Det var vanlig at politiet svingte nedom et par ganger i løpet av kvelden når det var skoleferie. Nå var det et politi­oppbud Anton ikke trodde det hadde vært her tidligere. Selv ikke da han selv var seksten år og lå halvnaken i sitt eget spy på stranda, mens kompisene fra Gressvik braket sammen med noen jevnaldrende tenåringer fra Kråkerøy.


    Det var noe annet nå. For det ville ikke være pilsen fra kjølebagen eller jentene som kastet bikinitoppen etter hvert som promillen økte, man ville huske herfra.


    Det ville være drapet på Katrine Falk.


    En hundefører kom gående ned fra gårdsplassen med en schæfer i et langt tau. Anton gikk mot ham. Bøyde seg ned mot hunden og strøk den over nakken og ryggen.


    «Noen funn?»


    Betjenten ristet på hodet. «Nei, eller hun fant et spor,» han nikket mot den firbeinte makkeren sin, «og fulgte det gjennom skogen.» Hundeføreren snudde seg og pekte med hele håndflaten mot skogholtet som begynte i enden av veien. «Det går en liten stikkvei fra Vikaneveien der oppe. Cirka halvannen kilometer inn i skogen.»


    «Og der slutter sporet.» Anton fullførte for ham. «Da har vår mann hatt en bil stående der oppe.»


    «Det kan iallfall se sånn ut.»


    Hunden rykket i tauet; buret bakerst i politibilen fristet mer; jobben hennes var gjort. Betjenten ba henne sitte. Protestene stanset med det samme.


    «Noen dekkavtrykk?»


    «Jeg lyste og kikket, men jeg kunne ikke se noe. Har meldt fra til teknisk, og de har allerede sendt opp to mann.»


    Hundeføreren sa ikke noe mer. Bare sendte Anton et kort nikk og gikk mot bilen.


    Anton skrittet oppover. Forbi og mellom tilskuerne. En journalist fra Fredriksstad Blad filmet med en iPhone mens han snakket på en bisarr blanding av østlandsk, trøndersk og svorsk. Han forsøkte å stille Anton noen spørsmål, men Anton svarte ved å riste avvisende på hodet, og stilte seg opp ved siden av Torp som sto på gårdsplassen rett på baksiden av sperrebåndet.


    «Stasjonssjefen dro for fem minutter siden,» sa Torp uoppfordret. «Hvordan gikk det med sønnen?»


    «Vet ikke,» sukket Anton. «Det eneste jeg fikk ut av ham, var at faren var død.»


    «Ja, stasjonssjefen sa han døde i null fire. Tsunamien.»


    Anton husket det godt; enkelte TV-bilder klarer man aldri å glemme. Jackie Kennedy som i sin rosa drakt kryper opp av baksetet og mot koffertlokket i den åpne limousinen etter at mannen hennes var blitt skutt i Dallas i 1963. Romferja Challenger som eksploderer 73 sekunder etter takeoff i 1986. De to flyene som krasjet inn i World Trade Center i 2001.


    Og bølgene som skyllet over hoteller og bungalower julen 2004.


    «Da har han ingen,» sa Anton for seg selv, og stirret mot den røde eneboligen.


    Tre teknikere fra østfoldpolitiet, utstyrt med hvite kjeledresser og munnbind, var i gang med å finkjemme gårdsplassen centimeter for centimeter.


    «Hvor var sønnen, egentlig?» spurte Torp. «Da det skjedde.»


    «Vet ikke. Jeg fikk ikke lov til å prate med ham nå.» Anton plasserte hendene i beltet. «Noe som er forståelig nok. Vet du hvem som kommer fra Kripos, forresten?»


    Torp ristet på hodet. «Nei, men tipper du får vite det nå.»


    Torp nikket nedover veien. To store kassebiler kom kjørende. Brukte hornet på menneskene som sperret veien, og stanset rett ved siden av Anton.


    Fire personer hoppet ut av den bakerste bilen, tre av den første. Av de sju var seks teknikere, og én taktisk etterforsker. Anton kjente igjen alle sammen, og den taktiske etterforskeren – overbetjent Per Fylling – hadde Anton jobbet sammen med flere ganger. Han var rundet femti, og hadde allerede vært en stund i Kripos da Anton begynte for ti år siden. De hadde fungert sammen, men det kollegiale forholdet hadde aldri utviklet seg til vennskap. Men det fikk bare være nå, tenkte Anton. Han var tross alt det nærmeste man kom en kollega her. Anton gikk mot kassevognen og sendte ham et nikk.


    «God dag, Anton,» sa Per Fylling. «Står du vakt ved sperrebåndet?» Han smilte forsiktig.


    Per Fylling var like blek som han var høy; han var bare noen centimeter fra å bikke to meter. Han hadde et rundt ansikt, fyldige lepper, og mørkt, kort hår med en ubestemmelig sveis. Diger, men ikke feit. Godt fødd, som han selv sa. På føttene hadde han lyseblå hetter tredd utenpå skoene.


    «Morsomt,» svarte Anton ironisk. «Jeg var tilfeldigvis den første patruljen på stedet.»


    «Denne sønnen til avdøde … Han kan ikke ha noe med det å gjøre?»


    «Umulig å vite, men jeg har vanskelig for å tro det.»


    «Hvorfor?»


    «Fordi jeg har sett ham. Man klarer ikke spille slik.»


    «Psykotisk?»


    «I sjokk – ikke psykotisk. Han blir tatt hånd om av bestemoren.»


    Per Fylling gikk under sperrebåndet.


    «Akkurat. Jeg tar en prat med sønnen i morgen.»


    Kollegaen fra Oslo stilte seg sammen med teknikere fra Østfold og Kripos. De snakket lavt seg imellom. Anton så på dem fra avstand. Så ned på uniformen sin. Buksene med sjakkmønstret refleks nederst. Marsjstøvler. Blå skjorte. Førstebetjent. Førstebetjent.


    «Fylling!» ropte Anton over gården.


    Den store mannen snudde seg og så spørrende på ham. «Ja?»


    «Trenger du et par ekstra øyne der inne?»


    Svaret traff ham like brutalt som det var kort:


    «Nei.» Fylling gikk opp trappen. Så sa han, uten å snu seg: «Jeg tar det herfra.»

  

OEBPS/Images/hevneren_cover.jpg
Fra forfatteren £ Zestse?geren TYSTEREN
JAN-ERIK FJELL
HEVNEREN

I






OEBPS/Images/logo_farge_ebok_fmt.png
é juritzen forlag





